SKRIFTLIG FORESPØRGSEL E-2608/02

af Rosa Miguélez Ramos (PSE) til Kommissionen

(18. september 2002)

Om: Vilkårlige marokkanske opbringninger af EU-fiskerfartøjer

Alt for ofte opbringer marokkanske patruljebåde vilkårligt EU-fiskere, som fisker uden for de 200 sømil, som udgør Marokkos eksklusive økonomiske zone, eller som vender tilbage fra de mauretanske fiskepladser. Siden november 2001 er seks spanske fiskefartøjer (Chomanuel, Lameiro I, Sudoeste, Nuevo María Lourdes, Villa de Agüimes og nu Viduido) med tilladelse til at fiske i Mauretanien på deres vej tilbage vilkårligt blevet opbragt af marokkanske patruljebåde. Alt dette er imod den internationale havretskonvention, som i artikel 87 indeholder princippet om friheden på det åbne hav og i artikel 56 anerkender princippet om, at alle frit kan sejle gennem de eksklusive økonomiske områder.

Den 1. september 2002 opbragte marokkanske patruljebåde et EU-blækspruttefartøj, Viduido, da dette vendte tilbage til havnen i Las Palmas efter at have fisket på mauretanske fiskepladser i henhold til fiskeriaftalen indgået af Det Europæiske Fællesskab og Mauretanien. Viduido er på nuværende tidspunkt tilbageholdt i havnen i Dakla (førhen kaldet Villa Cisneros, i Vestsahara). Det ser ud til, at der ikke er hold i marokkanernes beskyldninger om, at Viduido har fisket ulovligt, og alt tyder på, at fiskerfartøjet er offer for repressalier.

De EU-fiskerfartøjer, der fisker i dette område, er tit ofre for afpresning fra besætningen på disse patruljebåde eller fra de ansvarlige militærfolk i de havne, som de bliver ført til. Fartøjsejerne ser sig desuden nødsaget til at betale høje bøder for at undgå, at deres fartøj skal ligge stille i disse havne i månedsvis, mens de venter på en domstolsafgørelse. Det er uacceptabelt, at fartøjsejerne skal betale andre afgifter til marokkanerne end licensafgifterne for at fiske på mauretanske fiskepladser (ud over den i aftalen fastsatte økonomiske kompensation, der skal betales af Fællesskabet for retten til at fiske).

Hvilke foranstaltninger har Kommissionen truffet, eller har den til hensigt at træffe, over for Marokko for at stoppe denne chikane af de EU-fiskerfartøjer, som fisker i overensstemmelse med aftalen mellem Fællesskabet og Mauretanien?

Hvad gør Kommissionen for at garantere EU's fiskerflåde, at den kan fiske på åbent hav uden at blive chikaneret af de marokkanske patruljebåde? Har Kommissionen tænkt på at anlægge sag ved Den Internationale Havretsdomstol for at garantere det fiskeri på mauretanske fiskepladser, som drives af EU-fiskerfartøjer med den påkrævede tilladelse dertil i overensstemmelse med en international fiskeriaftale, som er underskrevet af Fællesskabet? Har Kommissionen fremsat nogen klage over for den marokkanske regering over disse urimelige forhold?

Samlet svarafgivet på Kommissionens vegne af Franz Fischlerpå skriftlige forespørgsler E-2608/02 og E-2612/02

(25. oktober 2002)

Opbringningen af spanske fartøjer er et problem, der falder uden for De Europæiske Fællesskabers kompetence, og som skal løses bilateralt. Kommissionen støtter en løsning, der er baseret på dialog. Den har efterforsket sagen hos de marokkanske myndigheder, der har forsikret, at de fortsat vil stå i nær kontakt med de spanske myndigheder for at behandle individuelle tilfælde så hurtigt og smidigt som muligt.

Kommissionen udtrykker tilfredshed med, at problemet er blevet løst i mellemtiden, og at fartøjet er frigivet.